REPUBLIKA SRBIJA

NARODNA SKUPŠTINA

Odbor za ustavna pitanja i zakonodavstvo

04 Broj 02-284/23

24. mart 2023. godine

B e o g r a d

Na osnovu člana 6. stav 7. Zakona o Zaštitniku građana (Službeni glasnik RS, broj 105/2021) i člana 48. stav 1. alineja osma Poslovnika Narodne skupštine („Službeni glasnik RS”, broj 20/12 - prečišćen tekst), Odbor za ustavna pitanja i zakonodavstvo, na sednici održanoj 24. marta 2023. godine, doneo je

ODLUKU

o utvrđivanju spiska prijavljenih lica koji ispunjavaju uslove za izbor na funkciju Zaštitnika građana

Prijavljena lica koji ispunjavaju uslove za izbor na funkciju Zaštitnika građana su:

* Milan Antonijević, iz Beograda
* Nataša Tanjević, iz Beograda
* Miloš R. Janković, iz Beograda
* Zoran Pašalić, iz Beograda
* Robert Sepi, iz Beograda.

Obrazloženje

Predsednik Narodne skupštine je, na osnovu člana 19. stav 1. tačka 7) Zakona o Narodnoj skupštini („Službeni glasnik RS”, broj 9/10) i člana 6. stav 3. Zakona o Zaštitniku građana („Službeni glasnik RS”, broj 105/21), doneo Odluku o raspisivanju javnog poziva svim zainteresovanim licima da se prijave za kandidata za Zaštitnika građana (u daljem tekstu. Javni poziv), koja je objavljena na veb prezentaciji Narodne skupštine, i u dnevnom listu „Politika”, 11. februara 2023. godine.

Na osnovu člana 6. stav 6. Zakona o zaštitniku građana (u daljem tekstu: Zakon), rok za prijavljivanje na Javni poziv traje 30 dana od dana objavljivanja Javnog poziva. Poslednji dan za prijavljivanje na Javni poziv bio je 13. mart 2023. godine. U navedenom roku prijave su podneli: Milan Antonijević, Nataša Tanjević, Miloš R. Janković, Zoran Pašalić i Robert Sepi, svi iz Beograda.

Na osnovu člana 7. Zakona, za Zaštitnika građana može biti izabran državljanin Republike Srbije koji ispunjava sledeće uslove: da ima stečeno visoko obrazovanje na osnovnim akademskim studijama u obimu od najmanje 240 ESPB bodova ili visoko obrazovanje stečeno na osnovnim studijama u trajanju od najmanje četiri godine, da ima najmanje deset godina iskustva na poslovima koji su od značaja za obavljanje poslova iz nadležnosti Zaštitnika građana, da poseduje visoke moralne i stručne kvalitete i da ima zapaženo iskustvo u zaštiti prava građana.

Odbor za ustavna pitanja i zakonodavstvo je na sednici održanoj 24. marta 2023. godine, saglasno članu 6. stav 7. Zakona, doneo Odluku o utvrđivanju spiska prijavljenih lica koji ispunjavaju uslove za izbor na funkciju Zaštitnika građana. Po završetku sednice, Odbor je na veb-prezentaciji Narodne skupštine objavio spisak prijavljenih lica koji ispunjavaju uslove za izbor na funkciju Zaštitnika građana, sa njihovim biografijama, i u skladu sa stavom 7. navedenog člana, dostavio poziv poslaničkim grupama u Narodnoj skupštini da sa spiska prijavljenih lica koja ispunjavaju uslove za izbor na funkciju Zaštitnika građana, predlože kandidata za Zaštitnika građana.

PREDSEDNIK ODBORA

Jelena Žarić Kovačević

2